Il-ġrieden dojoq reġgħu ħarġu mit-toqob! Jidher li t-taptipa li ħadu fir-Referendum tad-Divorzju ma kenitx biżżejjed. Issa jridu jwaqqfu l-jedd li familja jkollha tarbija permezz ta' l-IVF u nagħmlu mħatra li ċ-ċorma dojoq u lgħaqa tal-Knisja li qed jaħdmu biex il-liġi tal-Protezjoni ta' l-Embrijun tiddaħħal kif inhi, kollha qatt ma kellhom bżonn t'intervent permezz ta' l-IVF biex ikollhom it-tfal. Din bħal tad-divorzju, min ma' kellux bżonn irid ineħħi d-dritt lil min kellu bżonnu; u hija ġlieda oħra kontra Gvern jilgħaba tad-dejjaq flimkien ma' Knisja li trid tkompli tiddetta x'għandna nagħmlu, biex joppressawlna d-drittijiet fundamentali tagħna u biex jikkontrolawlna moħħna. Dan qatt ma jinbidlu għax l-għan tagħhom huwa l-poter. Mhux biss poter fiżiku, iżda poter fuq l-imħuħ għax jafu li jekk jikkontrolaw kif jaħsbu n-nies ikunu rebħu l-gwerra. Għalhekk il-Mazzun qam mir-raqda għax ma felaħx jara l-ipokrezija ta' Gvern li biex jilgħaq il-fanatiċi reliġjużi lest li jagħmel liġi bla snien li se tfisser li jingħalaq l-unika ċentru li jagħmel l-IVF u joffri minn flusna tip t'IVF li ma taħdimx permezz ta' sparparljar ta' flusna u l-ħsara psikoloġika lil min ma jistax ikollu tfal. Kemm il-Knisja kif ukoll il-Gvern imisshom jaraw il-problemi nterni li għandhom u jsolvu dawk, qabel jipprova jagħtu lezzjonijiet morali permezz ta' liġijiet bażwija lilna ċ-ċittadini!
Ġlieda Ġdida Kontra d-Djuq, l-Opportuniżmu u l-Ipokrezija!